送程嗣恭正基提刑赴闕
作者：馮山
朝代：宋

paragraphs: 從来貴閥多豪俊，失在矜持驕與泰。
白屋寒門亦有人，往往窮愁損英概。
得時舊恩報不暇，安能與語功名會。
驊騮擺首倦銜策，一蹶中途爲傷駃。
簪纓要重畎畝壯，所養既完發亦大。
磨礲寶刀挫圭璧，更向天資才術外。
正基太師丞相後，學愽文清古冠带。
天機不露驥盤櫪，雲氣雖升蜃沉海。
平生胸中未一出，萬事食間宜少待。
語默機巧孟軻盜，顔色睢盱次山丐。
世故未能以身徇，家聲欲傳道猶在。
遠别相知試一言，不是向人歌慷慨。